

**RENDELET-TERVEZET**

**Jánoshalma Városi Önkormányzat**

**Képviselő-testületének**

2025. október 22-i rendes ülésére

**Tárgy: Rendelet-tervezet** **a helyi önazonosság védelméről**

|  |  |
| --- | --- |
| **Előterjesztő:** | Bányai Áron elnök  Kovács Bianka elnök |
| **Előterjesztést készítette:** | Dr. Rennerné dr. Radvánszki Anikó jegyző |
| **Előterjesztés előzetesen egyeztetve:** | Lengyel Endre polgármester  Ördögh Edit alpolgármester |
| **Törvényességi ellenőrzést végezte:** | Dr. Rennerné dr. Radvánszki Anikó jegyző |
| **Bizottsági véleményezésre megkapta:** | Városüzemeltetési és Fejlesztési Bizottság  Pénzügyi, Jogi, Ügyrendi Bizottság |
| **A Képviselő-testület ülése:** | **nyílt ülés**/ zárt ülés |
| **Döntési forma:** | **rendelet**/határozat |
| **A döntéshez szükséges többség:** | egyszerű**/minősített** |
| **A honlapon nyilvánosságra hozható:** | **igen**/nem/részben |
| **Mellékletek:** | * Rendelet tervezet mellékletekkel, indoklással * Előzetes hatásvizsgálati lap |

Jánoshalma, 2025. október 17.

**Tisztelt Képviselő-testület!**

**I. Az előterjesztés előzményei**

**A helyi önazonosság védelméről szóló 2025. évi XLVIII. törvény preambuluma szerint** „*Megvédjük településeink önazonosságát. Új korszak kezdődik a helyi közösségek jogainak védelmében. Az Alaptörvény tizenötödik módosításával a helyi közösségek önazonossághoz való joga immár alkotmányos védelem alá került. Ez lehetőséget ad az önkormányzatoknak, hogy – saját döntésük alapján – szabályozzák a településük fejlődését, megőrizve a hagyományaikat, társadalmi rendjüket és értékeiket. A cél nem az elzárkózás, hanem a szerves fejlődés lehetőségének biztosítása. A túlzott mértékű lakosságbővülés vagy a tömeges ingatlanvásárlás több településen a fiatalok kiszorulását és a település jellegének sérülését vagy elvesztését eredményezte. Az új jogi eszközökkel a közösségek hatékonyabban védhetik meg életformájukat a kívántnál nagyobb mértékű betelepülés és ingatlanvásárlások negatív hatásaival szemben. E törvény hatálybalépésével a közösségeknek jogi eszközeik lesznek arra, hogy megvédjék az önazonosságukat, és ők dönthessenek arról, hogy milyen irányban fejlődjön a településük. Az új szabályozás célja, hogy összhangot teremtsen az egyéni jogok és a közösségi érdekek között, miközben megőrzi a magyar falvak, városok és közösségek értékeit a következő generációk számára is. A helyi közösségek jövője a saját kezükbe kerül.*”

A fentiekre tekintettel az Országgyűlés az Alaptörvény XXVII. cikk (1) bekezdésében meghatározott, a helyi közösség önazonossághoz való jogának biztosítása érdekében, az Alaptörvény 31. cikk (3) bekezdése alapján megalkotta a helyi önazonosság védelméről2025. évi XLVIII. törvényt, amely alapján a települési önkormányzat önvédelmet gyakorolhat, amely a közösség társadalmi berendezésének, életmódjának, hagyományainak és szokásainak, valamint a település karakterének megőrzését és védelmét szolgálja az ellenőrizhetetlen lakosságbővülés és ingatlanvásárlások negatív hatásaival szemben.

**II. Az előterjesztés jogszabályi háttere**

- A helyi önazonosság védelméről 2025. évi XLVIII. törvény (továbbiakban Hövtv.) rendelkezései

* A helyi önazonosság védelméről szóló törvény jogvédelmi eszközeinek alkalmazására vonatkozó szabályokról szóló 240/2025. (VII. 31.) Kormány rendelet.

**III. Az előterjesztéshez kapcsolódó tények, adatok**

A Hövtv. 2025. július 1-jén lépett hatályba. A törvény értelmében a helyi önkormányzatok a települések hagyományainak és közösségi értékeinek védelme érdekében korlátozhatják a betelepüléseket és az ingatlanvásárlásokat. Az önkormányzatok rendeletben szabályozhatják a lakcím létesítését, bevezethetnek betelepülési hozzájárulást, előírhatnak személyes feltételeket, és gyakorolhatják az elővásárlási jogot. Az önkormányzat jogvédelmi eszközök alkalmazásával kapcsolatos jogköreit a képviselő-testület gyakorolja – amely jogkör kizárólag a bizottságra ruházható át –, de az egyszerűsített eljárás lefolytatására a jegyző is felruházható hatáskörrel.

Az önkormányzat a Hövtv. keretei között szabadon dönthet a jogvédelmi eszköz igénybevételéről, a mentességek bevezetéséről. Az önkormányzat rendeletében a Hövtv-ben meghatározott jogvédelmi eszközök közül akár egyszerre többet is alkalmazhat. A Hövtv. alábbi lehetőségeket biztosítja a betelepülések szabályozására:

**Dologi jogvédelmi eszköz**: az önkormányzat élhet elővásárlási joggal. A Hövtv. más jogszabály alapján elővásárlásra jogosult személyek elővásárlási jogát korlátozza, ezáltal elsődlegesen a helyi közösség tagjai élveznek prioritást az ingatlan-adásvételek tekintetében. A Hövtv. alapján az alábbi sorrend él elővásárlási jog esetén:

1. önkormányzat, önkormányzatnak elővásárlásra kijelölt, többségi tulajdonban álló gazdasági társasága

2. telekhatáros ingatlan tulajdonosa

3. ingatlan fekvése szerinti településen ingatlantulajdonnal rendelkező személy

**Személyi jogvédelmi eszköz**:

* [**lakcím létesítésének korlátozása**,](https://www.google.com/search?sca_esv=11fc98e86e716b16&rlz=1C1GCEU_huHU987HU987&sxsrf=AE3TifMw4h2NKVXw2iruW-NiraGrp7UW-Q%3A1759306563379&q=Lakc%C3%ADm+l%C3%A9tes%C3%ADt%C3%A9s%C3%A9nek+korl%C3%A1toz%C3%A1sa&sa=X&ved=2ahUKEwjLoovWx4KQAxWA0gIHHYIrHE4QxccNegQIURAB&mstk=AUtExfDR8Gb0swJcF09PWikxiBsgPzp3hZGLpEVfrom5WnqxzmOngO-klorq8hfX1jQZqO9nRlM2FLYUlufGpBBM-ENzBtsL7uLFcBCyYDfjT274J9PGwA457wDvUSc2dPv5tz9rM_RU6eN21T6a57ietL301lb1S4rR6apmMPVcw81T6J4&csui=3) melynek során az önkormányzat rendeletben tilthatja a lakcím létesítését, illetve előírhat feltételeket a lakcím létesítéséhez. Ha a lakcímbejelentéssel érintett település képviselő-testületének önkormányzati rendelete rendelkezik arról, hogy a betelepülők számára lakcím meghatározott feltétellel létesíthető, akkor a kérelmezőnek a fővárosi és vármegyei kormányhivatal személyiadat- és lakcímnyilvántartási feladatkörében eljáró járási (fővárosi kerületi) hivatala a polgárok személyi adatainak és lakcímének nyilvántartásáról szóló 1992. évi LXVI. törvény 26. §-a szerinti lakcímbejelentési eljárás során kérelemhez a Hövtv. 10. § (4) bekezdése szerinti önkormányzati hozzájárulást csatolnia kell.
* **betelepülési hozzájárulás fizetéséhez** köthető a betelepülés, melynek szabályait szintén rendeletben kell megállapítani. A betelepülési hozzájárulás típusát és mértékét az önkormányzati rendelet keretein belül az önkormányzat határozza meg.

**IV. A döntés szükségességének indokai**

A helyi önkormányzatok a törvény felhatalmazása alapján, saját rendeletükben határozhatják meg, hogy élnek-e a jogvédelmi eszközökkel abban az esetben, ha úgy ítélik meg, hogy a betelepülők számának nem kívánt mértékű növekedése, illetve a település társadalmi rendjének fenntartása és a közösségi érdekek védelme azt indokolja.