

**ELŐTERJESZTÉS**

**Jánoshalma Városi Önkormányzat**

**Képviselő-testületének**

2025. október 22-i rendes ülésére

**Tárgy: Előterjesztés** **a 2026. évi közfoglalkoztatási programok indításáról**

|  |  |
| --- | --- |
| **Előterjesztő:** | Bányai Áron elnök  Kovács Bianka elnök |
| **Előterjesztést készítette:** | Kasziba Sándor osztályvezető  Juhász Anikó osztályvezető |
| **Az előterjesztés előzetesen egyeztetve:** | Lengyel Endre polgármester |
| **Törvényességi ellenőrzést végezte:** | Dr. Rennerné dr. Radvánszki Anikó jegyző |
| **Bizottsági véleményezésre megkapta:** | Városüzemeltetési és Fejlesztési Bizottság  Pénzügyi, Jogi Ügyrendi Bizottság |
| **A Képviselő-testület ülése:** | **nyílt ülés**/ zárt ülés |
| **Döntési forma:** | rendelet/**határozat** |
| **A döntéshez szükséges többség:** | **egyszerű**/minősített |
| **A honlapon nyilvánosságra hozható:** | **igen**/nem/részben |
| **Mellékletek:** | - |

Jánoshalma, 2025. október 17.

**Tisztelt Képviselő-testület!**

A Bács-Kiskun Vármegyei Kormányhivatal (továbbiakban BKVKH) Jánoshalmi Járási Hivatal Foglalkoztatási Osztálya 2025. október hónapban elindította a járási startmunka mintaprogramok tervezését. Mivel az előző évben csak a szociális jellegű közmunkaprogramot indítottunk, így ebben az évben nincs lehetőségünk más programelemre pályázni.

Így a tervezés a szociális jellegű startmunka program keretében történik. A program 14 fő foglalkoztatása esetén 100%-ban támogatott, ennél több fő foglalkoztatása esetén a foglalkoztatottak számától függően önerő köteles.

A tervek készítése folyamatban van, október 31-ig kell a kérelmet benyújtani és  
2026. március 1-től indulhat a program. A tervben az előző évekhez hasonlóan   
csapadék- és belvízelvezető rendszer karbantartás, dűlőutak mentén fanyesési tevékenység és fűtéshez használatos apríték készítés, illegálisan lerakott hulladékmentesítés, parlagfűírtás szerepel 14 fő foglalkoztatásával. A programban kisértékű tárgyi eszközök vásárlását tervezzük a tervezett munkák végzéséhez pl. vasvilla, kézi fűrész, ágvágó olló. A szállítási feladatokhoz üzemanyag költség, hulladékszállításhoz konténer költsége kerül tervezésre.

A BKVKH Jánoshalmi Járási Hivatala Foglalkoztatási Osztályának a hosszabb idejű közfoglalkoztatás újabb program időszaka 2025. november 1. napjától 2026. augusztus 31. napjáig tart, ami jelenleg 60 főt jelent. A 2026-os évben a központi források függvényében várható a program folytatása, bár erre vonatkozó biztos állásfoglalás még nem érkezett.

Jelenleg futó programok foglalkoztatónkénti létszámai:

|  |  |  |
| --- | --- | --- |
| **Foglalkoztató szervezet** | **Foglalkoztatotti létszám Fő** | **Ellátott feladatok** |
| Közterület karbantartás | 15 (hosszú programos)  10 (START programos) | parkgondozás, sportcsarnok/  /sportpálya takarítás |
| Imre Zoltán Műv. Közp. és Könyvtár | 1 | takarítás, adminisztráció, ügyfélszolgálat |
| Jánoshalmi Közétkeztetési Kft. | 4 | konyhai kisegítés, mosogatás, takarítás |
| Gyermeklánc Óvoda | 8 | takarítás, kisegítés, udvaros |
| Egészségügyi Központ | 2 | takarítás |
| Jánoshalmi Polgármesteri Hivatal | 21 (hosszú programos)  3 (START programos) | postai kézbesítés: 3, ügyfélszolgálat: 1,  házi segítségnyújtó: 8, közterület szemétszedő:6, buszváró: 2,  takarító: 1,  közterület gondozó START: 3 |
| Roma Nemzetiségi Önkormányzat | 6 | adminisztráció: 1  közterület: 5 |

Kérem a Tisztelt Képviselő-testületet, hogy az előterjesztést megvitatni és az alábbi határozati javaslatokat elfogadni szíveskedjen.

**I. Határozati javaslat:**

Jánoshalma Városi Önkormányzat Képviselő-testülete 100%-os támogatás mellett, 14 fő foglalkoztatásával 2026. március 1-től szociális jellegű startmunka mintaprogramot indít. A programot   
2027. február 28-ig hajtja végre.

A Képviselő-testület felkéri a polgármestert, hogy a szükséges intézkedéseket tegye meg.

**Felelős:** Lengyel Endre polgármester

**Határidő:** 2025. október 31.

**II. Határozati javaslat:**

Jánoshalma Városi Önkormányzat Képviselő-testülete a hosszabb időtartamú közfoglalkoztatást 100%-os támogatás intenzitás esetén indítja a Bács Kiskun Vármegyei Kormányhivatal Jánoshalmi Járási Hivatal Foglalkoztatási Osztályának iránymutatásai alapján.

Az indítható foglalkoztatotti létszámról és a támogatási intenzitás csökkenéséből adódó különbség mértékéről a Polgármester jogosult dönteni.

A Képviselő-testület felkéri a polgármestert, hogy a szükséges intézkedéseket tegye meg.

**Felelős:** Lengyel Endre polgármester

**Határidő:** 2025. október 31.